En fireårig pige med lyserøde elastikker i håret hiver ud i dukkekassen. I kassen ligger en barbiedukke, en brun dukke, en tøjdukke med lyserødt garnhår og to Ironman-figurer. Hun tager Ironman-figurerne og en lyserød dukkelift op. Nu skal de puttes. Siddende. For de kan ikke strække benene i den lille lift. Hun aer den ene på hovedet, inden hun tager figurerne med over til en større dukkekøjeseng - her er der plads til, at figurerne kan ligge ned under dynerne.

»De hedder Emma og Silke«, forklarer hun en af de andre piger om Ironmanfigurene. »Vil du være storesøsteren?«

Pigerne går i børnehave i den integrerede daginstitution Vandværket i det centrale København. På stuen Vandhundene er der fri leg, og gulvet flyder med dinosaurusser, bondegårdsdyr, lyserøde og lyseblå bamsedyr, som et par af børnene har haft med hjemmefra.